Veľmi vysoký počet žiadostí v prípade oboch výziev a značné nadmerné požiadavky na rozpočet boli predzvesťou silnej konkurencie pri uchádzaní sa o financovanie, a preto boli granty udelené len niekoľkým projektom, pričom mnoho projektov, ktoré splnili všetky prahové hodnoty, nedostalo podporu, najmä vo výzve pre veľké projekty. To naznačuje, že spoločnosti majú o fond vážny záujem, a preto Komisia zvýšila objem druhej výzvy pre veľké projekty o 50 % a takisto uľahčuje opätovné podávanie žiadostí pre projekty z prvého kola výziev, a to zmenou delegovaného nariadenia s cieľom umožniť jednofázové podávanie žiadostí.

Keďže cieľom inovačného fondu je podporovať riešenia v oblasti čistých technológií, ktoré možno rýchlo zaviesť do praxe, projekty musia dosiahnuť finančné uzavretie v priebehu maximálne štyroch rokov od podpísania grantu, t. j. najneskôr v rokoch 2025 – 2026 v prípade prvých dvoch výziev. Nasledujúci obrázok znázorňuje, že z 37 projektov, ktorým boli udelené granty, sa očakáva, že 20 (54 %) dosiahne finančné uzavretie do jedného roka, 13 (35 %) do dvoch rokov a štyri projekty (11 %) do troch rokov. Pri malých projektoch sa plánuje dosiahnutie finančného uzavretia relatívne skôr, čo zodpovedá ich menším nákladom a obvykle jednoduchšej finančnej štruktúre.

Okrem toho sa všetky projekty, ktorým boli udelené granty v prvej výzve v rámci inovačného fondu, plánujú uviesť do prevádzky do roku 2026, čo svedčí o vysokej úrovni prevádzkovej pokročilosti. Väčšina projektov, 29 z 37, sa plánuje uviesť do prevádzky do 1. štvrťroka 2025. Týmto by sa zaistili zníženia emisií už pred koncom desaťročia.

2.4.4. Pomoc pri vypracúvaní projektov pre menej pokročilé projekty

Inovačný fond má osobitný nástroj – pomoc pri vypracúvaní projektov – na urýchlenie pokroku v projektoch prostredníctvom vysokokvalitnej technickej a finančnej poradenskej podpory, ktorú poskytuje Európska investičná banka (EIB) a ktorá je prispôsobená potrebám projektov. Účelom pomoci pri vypracúvaní projektov je úžitok najmä pre malé projekty a projekty v členských štátoch s nižšími príjmami s cieľom pomôcť dosiahnuť geograficky vyvážené rozdelenie podpory z inovačného fondu. Pomoc pri vypracúvaní projektov je dostupná pre veľké aj malé projekty a môže pomôcť zvýšiť ich šance na dosiahnutie finančného uzavretia a uvedenie do prevádzky. Dohoda o príspevku na poskytovanie pomoci pri vypracúvaní projektov bola podpísaná s Európskou investičnou bankou v apríli 2021 a už sa vykonáva.

V rámci každej výzvy sa až 20 návrhom, ktorým bol zamietnutý grant, ponúka pomoc pri vypracúvaní projektov: v prvej výzve na predkladanie návrhov veľkých projektov sa 15 návrhom poskytla možnosť, aby využili pomoc pri vypracúvaní projektov vo výške 4,4 mil. EUR, a v prvej výzve na predkladanie návrhov malých projektov bola desiatim projektom udelená pomoc pri vypracúvaní projektov vo výške 1,7 mil. EUR.

Projekty, ktorým bola udelená pomoc pri vypracúvaní projektov, takisto pokrývajú veľmi široké spektrum technologických oblastí: od zeleného vodíka a syntetických leteckých palív v energeticky náročných priemyselných odvetviach až po uskladňovanie energie. Očakáva sa, že tieto projekty si podajú znovu žiadosť v budúcich výzvach v rámci inovačného fondu, čo prispeje k vytváraniu kontinuálneho súboru vynikajúcich projektov, ktoré sa majú financovať. Pokiaľ ide o geografické umiestnenie, pomoc pri vypracúvaní projektov prispieva aj k dosiahnutiu dobrého rozloženia projektov podporovaných z inovačného fondu medzi členskými štátmi.

Budúce výzvy sa zamerajú na lepšie využitie potenciálu pomoci pri vypracúvaní projektov s cieľom podporiť projekty v nedostatočne zastúpených krajinách a menších žiadateľov.

2.4.5. Geografická a odvetvová rovnováha

Cieľom inovačného fondu je dosiahnuť geografickú a odvetvovú rovnováhu počas jeho životnosti do roku 2030. Ako je znázornené ďalej, v rámci dvoch uzavretých výziev boli prijaté žiadosti takmer zo všetkých členských štátov, projekty sa vyvíjajú v mnohých členských štátoch, i keď s nižším zastúpením vo východnej Európe. Existuje veľa medziodvetvových a cezhraničných projektov so značným potenciálom dekarbonizovať celé regióny a odvetvia nad rámec štátnych a odvetvových hraníc.

Komisia sa počas vykonávania fondu bude snažiť ďalej rozširovať geografickú rovnováhu tromi osobitnými spôsobmi. Po prvé pravidelné výzvy na predkladanie návrhov malých projektov s nákladmi nižšími ako 7,5 mil. EUR môžu byť viac vhodné pre spoločnosti z menších členských štátov, ktoré zamýšľajú investovať do čistých technológií v menšom rozsahu. Po druhé pomoc pri vypracúvaní projektov, ktorú poskytuje Európska investičná banka veľkým a malým projektom, môže pomôcť spoločnostiam pripraviť lepšie žiadosti a zvýšiť ich šance na získanie grantu z inovačného fondu. Po tretie Komisia zriadila sieť národných kontaktných miest pre inovačný fond vo všetkých členských štátoch, na Islande a v Nórsku, ktoré môžu poskytovať potenciálnym žiadateľom informácie o fonde a jeho interakciách s vnútroštátnymi nástrojmi financovania a inými programami EÚ dostupnými v každom členskom štáte.

Prostredníctvom prvých dvoch výziev sa podporili projekty takmer zo všetkých odvetví. Technologické postupy projektov uchádzajúcich sa o grant a projektov, ktorým bol udelený grant, ako sa uvádza v oddiele 2.4.2, znázorňujú rozmanitosť súboru projektov a ukazujú, že inovačný fond môže slúžiť všetkým odvetviam, ktoré sú v súčasnosti oprávnené a potenciálne oprávnené v budúcnosti. Z inovačného fondu sa napríklad už podporili projekty relevantné pre vodnú a cestnú dopravu a do roku 2030 sa z neho môže podporiť zelená transformácia celého hospodárstva EÚ, a to financovaním riešení v oblasti čistých technológií, ktoré siahajú od výroby energie až po energeticky náročné priemyselné odvetvia, dopravu, stavebníctvo a poľnohospodárstvo. Na nasledujúcom obrázku je znázornený doterajší vplyv inovačného fondu podľa odvetví.

2.4.6. Finančná podpora prispôsobená potrebám projektov

Podpora z inovačného fondu je prispôsobená potrebám trhu a rizikovým profilom podporovaných projektov. Pomáha to prilákať ďalšie verejné a súkromné zdroje.

Počiatočný rozpočet (1 100 000 000 EUR) pre prvé dve výzvy v rámci inovačného fondu bol pridelený v celej výške a 20 % rozpočtová flexibilita umožnená podľa rozhodnutia o financovaní sa takisto použila na uspokojenie nadmerných požiadaviek na rozpočet.